Ma en 2-jarige op snelweg raakgery
'n Ma is Woensdag tydens 'n botsing op die N2, digby Umdloti, in KwaZulu-Natal dood en haar 2-jarige is in 'n ernstige toestand. Die vrou se man is nie tydens die botsing beseer nie.
Die voertuig van die gesin se band het glo op die snelweg pap geraak, waarna die man in die derde baan van die snelweg stil moes hou.
Die gesin het uit die voertuig geklim, waarna die man begin het om die band te vervang. Terwyl die man besig was om die nuwe band op te sit, het 'n ander voertuig hulle voertuig van agter getref en die ma en 2-jarige, in die ma se arms, is in die proses raakgery.
Die 2-jarige het 20 meter verder van die impak op die grond beland en die ma het 40 meter vanaf die impak gelê. Paramedici het die ma op die toneel dood verklaar.
Die kleuter het op die toneel behandeling ontvang en is na 'n hospitaal in Durban gehaas in 'n kritieke toestand.